মুর্শিদাবাদ জোড়া খুন কাণ্ডে কি CBI তদন্ত, কী বলল হাইকোর্ট?

ওয়েব ডেস্ক: মুর্শিদাবাদ (Murshidabad Double Murder Case) জেলার ধুলিয়ানের জাফরাবাদের জোড়া খুনের ঘটনায় সিবিআই তদন্তের (CBI Investigation) দাবি জানিয়ে দায়ের হওয়া মামলা কলকাতা হাইকোর্টের (Calcutta High Court) প্রধান বিচারপতির কাছে পাঠানো হল। মঙ্গলবার বিচারপতি তীর্থঙ্কর ঘোষ (Justice Tirthankar Ghosh) জানিয়ে দেন, তিনি এই মামলা শুনবেন না, কারণ মুর্শিদাবাদের অশান্তি সংক্রান্ত মামলা ইতিমধ্যেই ডিভিশন বেঞ্চে বিচারাধীন।

নিহত হরগোবিন্দ দাস এবং চন্দন দাসের পরিবার সোমবার কলকাতা হাইকোর্টে মামলা দায়ের করে। তাঁরা দাবি করে, রাজ্য পুলিশের উপর তাঁদের কোনও আস্থা নেই। তাই নিহত দু’জনের পরিবার চাইছেন, সিবিআই-কে দিয়ে এই ঘটনায় নিরপেক্ষ তদন্ত করানো হোক। পাশাপাশি, তাঁদের তরফে কেন্দ্রীয় বাহিনীর নিরাপত্তাও চাওয়া হয়েছে।

আরও পড়ুন: রুফটপ রেস্তরাঁ নিয়ে বিরাট সিদ্ধান্ত কলকাতা হাইকোর্টের

মঙ্গলবারের শুনানিতে বিচারপতি ঘোষের এজলাসে আইনজীবীদের মধ্যে উত্তপ্ত বাক্য বিনিময় হয়। এতে অসন্তোষ প্রকাশ করে বিচারপতি বলেন, “আপনারা যে রাজনৈতিক দলের পক্ষে মামলা করছেন, সেভাবেই রাজনৈতিক নেতাদের মতো আচরণ করছেন।” তিনি আইনজীবীদের সতর্ক করে দিয়ে শালীনতা বজায় রাখার আহ্বান জানান। এর পরেই তিনি মামলাটি শুনানি থেকে অব্যাহতি নিয়ে তা প্রধান বিচারপতি টি.এস. শিবজ্ঞানমের কাছে পাঠিয়ে দেন। এখন প্রধান বিচারপতি নির্ধারণ করবেন, কোন বেঞ্চে এই মামলার শুনানি হবে।

প্রসঙ্গত, সংশোধিত ওয়াকফ আইনকে কেন্দ্র করে গত মাসে মুর্শিদাবাদের বিভিন্ন অঞ্চলে ব্যাপক অশান্তি ছড়ায়। মুর্শিদাবাদের অশান্তি সংক্রান্ত মামলার পরবর্তী শুনানি ডিভিশন বেঞ্চে ১৫ মে নির্ধারিত। আইনজীবীদের একাংশ মনে করছেন, সেদিনই নিহতদের পরিবারের আবেদনটি ডিভিশন বেঞ্চে ওঠার সম্ভাবনা রয়েছে।